Vene gaasifirma Novatek teatas neljapäeval, et tema vedelgaasitanker jõudis läbi Kirdeväila Hiina rekordiliselt 16 päevaga.
Tanker Vladimir Rusanov sõitis Euraasia põhjaosas Jamali poolsaarel asuvast LNG-terminalist Tianjini ning püstitas jäälõhkuja abita liikuva kaubalaeva kiirusrekordi, teatas ettevõte.
Reis kestis alla poole ajast, mis läinuks vedelgaasi transpordiks mööda traditsioonilist lääneteed läbi Suessi kanali, lisas Novatek.
Venemaa on asunud arendama nn Põhja-mereteed Põhja-Jäämerest läbi Beringi väina Vaiksele ookeanile. Sellele aitab kaasa kliima soojenemine, mille tõttu on meretee üha pikema aja aastast laevatatav.
Kilomeetrites on teekond Hiina umbes 13 000 kilomeetriga märksa lähem kui 22 200 kilomeetrit läbi Suessi kanali.
Toimetaja: Merili Nael
Allikas: BNS